


VIEŠOSIOS GELEŽINKELIŲ INFRASTRUKTŪROS OBJEKTŲ NUOMOS 
SUTARTIS

2023 m. … d. Nr. 
Vilnius

1. Nuomotojas AB „LTG Infra“ (į. k. 305202934, Geležinkelio g. 2, Vilnius), atstovaujamas Infrastruktūros paslaugų vadovo  ............................, veikiančio pagal generalinio direktoriaus 2023 m. sausio 1 d. įgaliojimą Nr. ĮG(INFRA)-000, ir Nuomininkas UAB „UAB“ (į. k. ............................, adresas), atstovaujama direktoriaus arba kito asmens ..................................................., veikiančio pagal bendrovės įstatus arba 2019-01-01 įgaliojimą Nr...., remdamiesi 2023 m. kovo      d. aukciono protokolu Nr. ............................................ arba viešosios geležinkelių infrastruktūros valdytojo 2023 m. sausio 1 d. įsakymu Nr. ............................................, sudarė šią viešosios geležinkelių infrastruktūros objekto, nenaudojamo viešosios geležinkelių infrastruktūros valdytojo funkcijoms atlikti, išskyrus viešosios geležinkelių infrastruktūros kelius (toliau – Objektas), nuomos sutartį (toliau – Sutartis). Toliau Sutartyje Nuomotojas ir Nuomininkas kiekvienas atskirai gali būti vadinamas Šalimi, o abu kartu – Sutarties šalimis.
2. Nuomotojas išnuomoja Nuomininkui Objektą – nuomojamo Objekto pavadinimas ir adresas, kurio identifikaciniai ir kiti duomenys nurodyti Sutarties priede Nr. 1. Nuomojamo Objekto planas pateikiamas Sutarties priede Nr. 2.
3. Objektas skiriamas ............... 
4. Nuomininko mokamų nuompinigių skaičiavimas:
4.1. Pradinis nuompinigių dydis nurodytas Sutarties priede Nr. 1. Pirmojoje sąskaitoje, pateiktoje Nuomininkui po Sutarties sudarymo, taip pat bus įskaičiuotas vienkartinis 50 eurų be PVM dydžio Sutarties administravimo mokestis;
4.2. Kai Sutartis sudaryta ilgesniam nei 3 metų terminui, Nuomotojas pasilieka teisę, ne anksčiau nei po 3 metų po Sutarties sudarymo dienos, užsakyti nepriklausomą rinkos analizę esamų nuompinigių dydžiui įvertinti. Tuo atveju, jeigu nustatoma, kad pradinis nuompinigių dydis nebeatitinka rinkoje vyraujančių nekilnojamojo turto nuomos sandorių įkainių ir yra už juos mažesnis, jis yra atitinkamai didinamas sudarant Sutarties pakeitimą. Sutarties pakeitimo projektas išsiunčiamas Nuomininkui, siūlant per jame nustatytą terminą sudaryti Sutarties pakeitimą; 
4.3. Į Objekto mėnesio nuompinigius įskaityti visi galimi mokesčiai ar kiti privalomi mokėjimai, kurie nustatyti ar gali būti nustatyti ir yra susiję su patalpomis, žemės sklypu ar nuomos mokesčiu.
5. Nuompinigiai mokami eurais kas mėnesį avansu iki einamojo mėnesio paskutinės mokėjimo dienos už ateinantį mėnesį pavedimu į Sutartyje nurodytą Nuomotojo banko sąskaitą. PVM sąskaita – faktūra už ataskaitinį laikotarpį išrašoma ir pateikiama Nuomotojui ne vėliau kaip iki kito mėnesio 5 dienos. Nuompinigius už pirmą mėnesį Nuomininkas sumoka per 3 kalendorines dienas nuo perdavimo ir priėmimo akto pasirašymo dienos.
6. Nuomininkas, be nuompinigių, kas mėnesį moka mokesčius už komunalines ir kitas suteiktas papildomas paslaugas pagal atskirą susitarimą su Nuomotoju (Sutarties priedas Nr. 3).
7. Objekto nuomos terminas nustatomas nuo Objekto perdavimo ir priėmimo akto (Sutarties priedas Nr. 4) pasirašymo dienos iki 2028 m. .................... d.
8. Nuomotojas įsipareigoja ne vėliau kaip per 5 darbo dienas po Sutarties pasirašymo pagal Objekto perdavimo ir priėmimo aktą perduoti Nuomininkui Sutarties 2 punkte nurodytą Objektą. 
9. Nuomininko pareigos:
9.1. ne vėliau kaip per 5 darbo dienas po Sutarties pasirašymo priimti Sutarties 2 punkte nurodytą Objektą pagal perdavimo ir priėmimo aktą;
9.2. per 3 darbo dienas nuo perdavimo ir priėmimo akto pasirašymo dienos sumokėti 3 mėnesių nuompinigių dydžio sumą Nuomotojui, skirtą Sutarties įvykdymui užtikrinti;
9.3. Sutarties 2 punkte nurodytą Objektą naudoti tik gavus visus leidimus, reikalingus veiklai;
9.4. Sutarties 2 punkte nurodytą Objektą naudoti tik pagal paskirtį, nurodytą Sutarties 3 punkte;
9.5. laiku mokėti Sutartyje nustatytus nuompinigius ir atlikti kitus Sutartyje nurodytus mokėjimus;
9.6. Nuomininkas privalo laikytis sandėliavimo, gaisrinės saugos, sanitarinių, aplinkos apsaugos, darbuotojų saugos ir sveikatos, eismo saugos reikalavimų ir kitų su Objekto naudojimu susijusių teisės aktų reikalavimų, taip pat naudotis Objektu taip, kad nebūtų pažeistos Nuomotojo, greta esančių patalpų ar statinių naudotojų teisės ir teisėti interesai bei nevykdyti veiklos, dėl kurios gali kilti administracinė ar baudžiamoji atsakomybė. Nuomininkas taip pat privalo užtikrinti, kad šių reikalavimų laikytųsi ir jo darbuotojai, kiti jo samdomi, jam teikiantys paslaugas ar kitaip pasitelkti asmenys;
9.7. Nuomininkas privalo susipažinti su teritorijoje, kurioje yra Objektas, esančiais rizikos veiksniais ir prevencinėmis priemonėmis (Sutarties priedas Nr. 5) bei supažindinti su jais savo darbuotojus, kitus savo samdomus, jam teikiančius paslaugas ar kitaip pasitelktus asmenis; 
9.8. Nuomininkas privalo Rangovo darbuotojų saugaus darbo organizavimo geležinkelio infrastruktūros objektuose tvarkos aprašo, patvirtinto AB „Lietuvos geležinkeliai“ generalinio direktoriaus pavaduotojo-Geležinkelių infrastruktūros direkcijos direktoriaus 2018 m. rugsėjo 24 d. įsakymu Nr. ĮS(DI)-143, nustatytais atvejais ir tvarka gauti aktą-leidimą vykdyti darbus geležinkelio infrastruktūros objektų teritorijoje ar geležinkelio pavojingoje zonoje;
9.9. kilus gaisrui, avarijoms ar kitiems įvykiams Objekte, galintiems padaryti ar padariusiems esminę žalą:
9.9.1. Nuomininkas privalo nedelsiant informuoti Nuomotoją ir imtis priemonių avarijos (įvykio) pasekmėms likviduoti;
9.9.2. Nuomininkas privalo savo sąskaita likviduoti Objekte ar jo inžinerinėse sistemose įvykusias avarijas ar gedimus, inžinerinių sistemų funkcionavimo sutrikimus, taip pat jų pasekmes, jeigu tai įvyko dėl Nuomininko, jo darbuotojų, kitų jo samdomų, jam teikiančių paslaugas ar kitaip pasitelktų asmenų, klientų, lankytojų ar kitaip su Nuomininku susijusių asmenų kaltės, įskaitant tuos atvejus, jeigu tokios avarijos, gedimai ar sutrikimai įvyko dėl to, kad Nuomininkas laiku neatliko ar netinkamai atliko Objekto einamojo remonto darbus;
9.9.3. Nuomininkui nevykdant ar netinkamai vykdant 9.9.2 papunktyje nustatytą pareigą, Nuomotojas turi teisę atlikti atitinkamus darbus savo lėšomis, o Nuomininkas privalo atlyginti visas Nuomotojo tokiu būdu patirtas išlaidas;
9.10. visą Sutarties galiojimo laikotarpį savo lėšomis prižiūrėti Objektą, saugoti jame esantį turtą, atlikti Objekto ir jame esančių įrenginių ar kitokios instaliacijos einamojo remonto darbus, siekiant, kad Objektas būtų tokios pat būklės, kokios perduotas Nuomininkui, atsižvelgiant į fizinį Objekto nusidėvėjimą;
9.11. sudaryti Nuomotojo įgaliotam atstovui sąlygas tikrinti nuomojamo turto būklę;
9.12. suderinti su Nuomotojo atstovu Nuomininko darbo laiką Objekte;
9.13. raštu per 7 kalendorines dienas nuo perdavimo ir priėmimo akto pasirašymo dienos informuoti Nuomotoją apie Nuomininko įgaliotą asmenį kontaktams.
10.  Nuomininkas neturi teisės subnuomoti Objekto (ar jo dalies) ar suteikti tretiesiems asmenims kokios nors kitos teisės naudotis Objektu (ar jo dalimi). Nuomininkas taip pat neturi teisės perleisti visų ar dalies savo teisių ir (ar) pareigų, kylančių iš Sutarties, įkeisti Objekto nuomos teisės ar perduoti jos kaip turtinio įnašo kokiam nors trečiajam asmeniui ar kitaip suvaržyti Sutartyje nustatytų Objekto nuomos teisių (šiame Sutarties punkte nurodytų įsipareigojimų nesilaikymas ar netinkamas laikymasis laikomas esminiu Sutarties pažeidimu).
11. Sutartis nesuteikia Nuomininkui teisės Objekto adresu registruoti savo ar savo filialų, atstovybių ar antrinių įmonių, taip pat klientų ar kitų susijusių asmenų buveinių.
12. Nuomininkui draudžiama be rašytinio Nuomotojo sutikimo atlikti Objekto remonto, rekonstravimo ar kitokius Objekto pertvarkymo ar pagerinimo darbus. Nuomininkas įsipareigoja atlyginti visus Nuomotojo nuostolius, susijusius su neteisėtu Objekto pertvarkymu ar pagerinimu, išskyrus atvejus, kai Sutarties šalys raštu susitaria kitaip. 
13. Nuomininkas įsipareigoja, pasibaigus Sutarties terminui arba Sutartį nutraukus prieš terminą, ne vėliau kaip paskutinę Sutarties galiojimo termino ar jos nutraukimo prieš terminą dieną perduoti Objektą pagal Objekto priėmimo ir perdavimo aktą tvarkingą, tokios pat būklės, kokios jis perduotas Nuomininkui, atsižvelgiant į fizinį Objekto nusidėvėjimą, su visais padarytais pertvarkymais, kurių negalima atskirti be žalos Objektui. Nuomininkui neatlyginamos Objekto pagerinimo išlaidos, todėl Nuomininkas, pasibaigus Sutarčiai ar ją nutraukus, neturi teisės reikalauti kompensacijos už Objekto pagerinimą. Turtas privalo būti grąžintas ir perduotas Nuomotojui teisės aktų nustatyta tvarka. 
14. Objekto nuompinigiai ir kiti Sutartyje nurodyti mokesčiai pradedami skaičiuoti ir mokėti nuo Objekto perdavimo ir priėmimo akto pasirašymo dienos.
15. Nuomininko atsakomybė už Sutarties pažeidimus:
15.1. jeigu Nuomininkas vėluoja pasirašyti arba nepasirašo Objekto perdavimo ir priėmimo akto, jis moka Nuomotojui 0,05 proc. dydžio delspinigius už kiekvieną uždelstą dieną nuo mėnesio nuomos mokesčio sumos;
15.2. jeigu Nuomininkas nesumoka Objekto nuompinigių ir (ar) kitų mokesčių ir neatlieka kitų mokėjimų nustatytu laiku, jis moka nuomotojui 0,05 procento dydžio delspinigius už kiekvieną uždelstą dieną nuo laiku nesumokėtos sumos su PVM;
15.3. jeigu Sutarčiai pasibaigus ar ją nutraukus Nuomininkas negrąžino Nuomotojui Objekto pagal perdavimo ir priėmimo aktą, Sutarties 4 ir 6 punktuose numatyti mokesčiai bei 0,05 proc. dydžio delspinigiai už kiekvieną uždelstą dieną nuo mėnesio nuomos mokesčio sumos skaičiuojami iki tos dienos (įskaitytinai), kai bus pasirašytas Nuomotojui grąžinamo Objekto perdavimo ir priėmimo aktas, o Nuomininkas įsipareigoja atlyginti visus dėl pavėluoto Objekto grąžinimo Nuomotojo patirtus papildomus nuostolius;
15.4. tuo atveju, jeigu Nuomininkas ilgiau nei 2 savaites vėluoja perduoti Objektą Nuomotojui, Nuomotojas teisės aktų nustatyta tvarka inicijuoja Nuomininko iškeldinimą;
15.5. atsakomybė už kompetentingų valstybės institucijų nustatytus teisės aktų pažeidimus dėl Nuomininko, jo darbuotojų, kitų jo samdomų, jam teikiančių paslaugas ar kitaip pasitelktų asmenų, klientų, lankytojų ar kitaip su Nuomininku susijusių asmenų kaltės tenka Nuomininkui. Tuo atveju, jeigu kompetentingos valstybės institucijos pritaikytų finansines sankcijas Nuomotojo atžvilgiu už Nuomininko, jo darbuotojų, kitų jo samdomų, jam teikiančių paslaugas ar kitaip pasitelktų asmenų, klientų, lankytojų ar kitaip su Nuomininku susijusių asmenų padarytus teisės aktų pažeidimus, Nuomininkas privalės nedelsdamas atlyginti visas dėl to Nuomotojo patirtas išlaidas, su jomis susijusius nuostolius ir kt.;
15.6. Sutarties nutraukimas ar delspinigių sumokėjimas neatleidžia Nuomininko nuo finansinių įsipareigojimų pagal Sutartį vykdymo.
16. Už Objekto pabloginimą Nuomininkas atsako Lietuvos Respublikos civilinio kodekso nustatyta tvarka. 
17. Sutartis pasibaigia:
17.1. pasibaigus jos terminui; 
17.2. Sutarties šalių susitarimu. Nesant Nuomotojo kaltės, Nuomininkas neturi teisės prašyti prieš terminą nutraukti Sutartį ar ją pakeisti atsisakant dalies Objekto nuomos anksčiau nei praėjus 6 mėnesiams po Sutarties pasirašymo. Praėjus 6 mėnesiams po Sutarties pasirašymo Nuomininkas turi teisę prašyti prieš terminą nutraukti Sutartį ar ją pakeisti atsisakant dalies Objekto nuomos, tačiau turi sumokėti 3 mėnesių nuompinigių dydžio (jeigu atsisakoma dalies nuomos – proporcingai apskaičiuoto nutraukiamų įsipareigojimų dydžio) mokestį, kuris sumokamas iš karto ir gali būti išskaičiuojamas iš Sutarties įvykdymo užtikrinimo. Prašymas dėl Sutarties nutraukimo ar jos pakeitimo atsisakant dalies Objekto nuomos turi būti pateiktas ne vėliau kaip prieš 3 mėnesius iki prašomo Sutarties nutraukimo / pakeitimo datos;
17.3. Sutartis gali būti vienašališkai vienos iš Sutarties šalių nutraukiama prieš terminą, prieš tai įspėjus kitą Šalį raštu prieš 1 mėnesį (išskyrus tuos atvejus, dėl kurių Sutartyje nurodytas kitas terminas):
17.3.1. Nuomotojo reikalavimu, kai:
17.3.1.1. Nuomininkas ilgiau kaip 30 kalendorinių dienų nuo Sutarties pasirašymo nepasirašo Objekto perdavimo-priėmimo akto. Šiuo atveju Nuomotojas apie Sutarties nutraukimą įspėja nuomininką prieš 14 kalendorinių dienų.
17.3.1.2. išnuomoto Objekto reikia Nuomotojo reikmėms. Nuomotojas, norintis nutraukti Sutartį prieš terminą, turi raštu prieš 3 mėnesius įspėti nuomininką, kad jam išnuomoto Objekto reikia Nuomotojo reikmėms; 
17.3.1.3. Nuomininkas naudojasi Objektu ne pagal Sutartį ir/ar paskirtį; 
17.3.1.4. Nuomininkas tyčia ar dėl neatsargumo blogina nuomojamo Objekto būklę;
17.3.1.5. Nuomininkas nemoka nuompinigių ar kitų mokėjimų pagal Sutartį. Nuomotojas gali vienašališkai nutraukti Sutartį raštišku pranešimu be 17.3 papunktyje numatyto įspėjimo, kai Nuomininkas laiku nesumoka Sutarties 9.2 papunktyje numatytos įmokos;
17.3.1.6. Nuomininkas pakartotinai pažeidžia 9 punkte nustatytus įpareigojimus;
17.3.1.7. Nuomininkas Sutarties 4.2 papunkčio nustatytu atveju nesudaro susitarimo dėl Sutarties pakeitimo;
17.3.1.8. Nuomininkas Objekte vykdo veiklą, už kurią numatyta baudžiamoji atsakomybė;
17.3.1.9. Nuomininkas nevykdo kitų Sutartyje numatytų įsipareigojimų, kurių pažeidimas Sutartyje nurodomas kaip esminis;
17.3.2. Nuomininko reikalavimu, kai:
17.3.2.1. Nuomotojas neperduoda Objekto Nuomininkui;
17.3.2.2. Objektas tampa netinkamas naudotis dėl aplinkybių, už kurias Nuomininkas neatsako;
17.4. kitais Lietuvos Respublikos civilinio kodekso nustatytais atvejais.
18. Papildomos sąlygos:
18.1. Specialiosios Objekto naudojimo sąlygos:
18.1.1.Nuomininkas privalo ne vėliau kaip per 1 mėnesį nuo Objekto perdavimo dienos savo lėšomis pagal iš anksto raštu su Nuomotoju suderintą prekių asortimentą ir projektą (toliau – Projektas), parengtą atsižvelgiant į aukciono sąlygas bei Vilniaus geležinkelio stoties projekto interjero konceptą, savo jėgomis ir lėšomis pilnai įrengti Objektą ir pritaikyti jį Sutartyje nurodytai veiklai vykdyti; 
18.1.2. Neįvykdžius 18.1.1 papunktyje nurodytų sąlygų ar nesuderinus projekto su Nuomotoju, sutartis nutraukiama. Sutarties įvykdymo mokestis negrąžinamas.
18.1.3. Nuomininkas, pasirašydamas šią Sutartį, patvirtina, kad susipažino su Vilniaus geležinkelio stoties Nuomininkų vidaus tvarkos taisyklėmis (toliau – Taisyklės). Nuomininkas, vykdydamas 3 punkte nurodytą veiklą, privalo vadovautis Viešosios geležinkelių objektų nuomos aukcione Nr. VGIN- nurodytomis sąlygomis ir Taisyklėmis. Nuomotojas turi teisę Sutarties galiojimo laikotarpiu keisti ar papildyti Taisykles, apie minėtus pakeitimus/papildymus informuodamas Nuomininką nurodytu elektroniniu paštu;
              18.1.4. Nuomininkas, pasirašydamas šią Sutartį, įsipareigoja visu Sutarties galiojimo laikotarpiu užtikrinti, kad vykdant Sutarties 3 punkte nurodytą veiklą Objektas bus reguliariai valomas, tvarkomas bei prižiūrimas, Objekte bus laikomasi Lietuvos Respublikoje galiojančių higienos normų ir taisyklių, Objekte nebus sandėliuojamos šiukšlės ar naudojami sulaužyti, nešvarūs, sugadinti ar nusidėvėję baldai, įranga bei kitos interjero detalės, taip pat bus laikomasi Projekte suderintų ir nurodytų kokybinių reikalavimų. Nuomotojas, pastebėjęs Sutarties 18 punkte nurodytus pažeidimus, turi teisę raštu įpareigoti Nuomininką imtis priemonių tam, kad pažeidimai būtų nedelsiant pašalinti. Nuomininkui nevykdant Nuomotojo nurodymo, kurio įgyvendinimui visais atvejais turi būti skiriama ne mažiau kaip 10 kalendorinių dienų, Nuomotojas turi teisę skirti Nuomininkui 300 Eur dydžio baudą už kiekvieną tokį atvejį. Pasikartojęs daugiau kaip 3 kartus šiame punkte nustatytų Nuomininko pareigų nevykdymas bus laikomas esminiu Sutarties pažeidimu, suteikiančiu Nuomotojui teisę vienašališkai ne teismo būdu, prieš tai įspėjus Nuomininką raštu prieš 1 mėnesį, nutraukti Sutartį bei reikalauti nuostolių atlyginimo. Dėl tokio Sutarties nutraukimo Nuomininko patiriami nuostoliai neatlyginami;   
18.1.5. draudžiama nuomojamose patalpose ardyti, gręžti ar kitu būdu tvirtinti į grindis / sienas / lubas / baldus įrangą, naudojamą suderintoje veikloje be Nuomotojo leidimo. Visus remonto, rekonstravimo, ar kitokius turto pertvarkymo ar pagerinimo darbus, baldus ir jų išdėstymą nuomojamame plote nuomininkas privalo iš anksto suderinti su AB „LTG Infra“ bei gauti leidimą / sutikimą darbams vykdyti;
18.1.6. draudžiama prekiauti alkoholiu; produkcija, kurios kilmės šalis yra Rusija ir Baltarusija; ne kokybiškais, pasibaigusiu galiojimo terminu maisto produktais;
18.1.7. prekių kainos, lipdukai, iškabos ir kita informacija privalo būti spausdinti, atrodyti estetiškai ir jų tvirtinime, jei toks reikalingas, negali būti naudojama išoriškai matoma lipni juosta. Ranka rašyta informacija yra draudžiama, nebent tai būtų suderinta su Nuomotoju ir gautas leidimas.
18.1.8. veikloje Nuomininkas įsipareigoja nenaudoti plastikinių šiaudelių, juos pakeičiant savaime suyrančiais popieriniais šiaudeliais bei nenaudoti karštų gėrimų maišymui skirtų plastikinių šaukštelių, pakeičiant juos mediniais ar kitais savaime suyrančiais gaminiais. Vienkartinių indų naudojimas galimas tik maisto ar gėrimų išsinešimui.               
18.2. Nuomininkas patvirtina, kad:
18.2.1. jis yra registruotas PVM mokėtoju Lietuvoje;
18.2.2. jis nėra asocijuotas (susijęs) pagal galiojančių Lietuvos Respublikos teisės aktų nuostatas su Nuomotoju;
18.2.3. prieš sudarydamas šią Sutartį Objektą apžiūrėjo ir susipažino su Objekto dokumentais, Objekto planu, Objektą charakterizuojančiais duomenimis, nurodytais Nekilnojamojo turto registro centriniame duomenų banke. Nuomininkas įvertino Objekto teisinį statusą, o taip pat faktinę būklę, ir patvirtina, kad Objektas visiškai atitinka jo, kaip Nuomininko, keliamus reikalavimus ir nei dėl Objekto teisinio statuso, nei dėl jo faktinės būklės jokių pretenzijų Nuomotojui jis neturi;
18.3. Nuomotojas turi teisę įskaityti aukciono dalyvio pradinį įnašą į sumą, skirtą Sutarties įvykdymui užtikrinti. Sutarties įvykdymo užtikrinimas skirtas užtikrinti visų Sutartimi Nuomininkui nustatytų prievolių, tarp jų ir netesybų sumokėjimo, tinkamą vykdymą, taip gali būti panaudotas atlyginti Nuomotojo ar trečiųjų asmenų nuostoliams, atsiradusiems dėl netinkamo naudojimosi Objektu, netinkamos jo priežiūros ar kitų Sutarties nuostatų pažeidimo. Sutarties įvykdymo užtikrinimui sumokėta suma ar jos dalis, likusi pilnai padengus Nuomininko įsiskolinimą, Nuomininkui grąžinama per 5 darbo dienas po Sutarties pasibaigimo arba jos nutraukimo, Nuomininkui pilnai įvykdžius įsipareigojimus pagal Sutartį ar panaudojus Sutarties įvykdymo užtikrinimą skolai padengti;
18.4. Objekto priėmimą ir perdavimą, sutarties ir atsiskaitymų vykdymo kontrolę Nuomotojo vardu atlieka Nuomotojo paskirtas darbuotojas, kurio kontaktai nurodomi Sutarties pabaigoje; 
18.5. Sutartis negali būti atnaujinama. Baigiantis Sutarties terminui, nuomos Sutartis su Nuomininku, tinkamai vykdžiusiu pagal Sutartį prisiimtus įsipareigojimus, gali būti pratęsta, bet bendra nuomos trukmė negali būti ilgesnė kaip 20 metų. Nuomininkas, pageidaujantis, kad Sutartis būtų pratęsta, turi ne vėliau kaip prieš du mėnesius iki Sutarties galiojimo pabaigos pateikti prašymą dėl Sutarties pratęsimo. Nuomininkui prieš du mėnesius iki Sutarties galiojimo pabaigos nepranešus apie savo pageidavimą pratęsti Sutartį, laikoma, kad Nuomininkas atsisakė sudaryti Objekto nuomos Sutartį papildomam laikotarpiui ir Nuomotojas turi teisę išnuomoti Objektą ar jo dalį bet kuriems tretiesiems asmenims. Sutartis nebus pratęsiama, jeigu Nuomotojas iki nuomos termino pabaigos bus pareiškęs Nuomininkui bent vieną įspėjimą raštu dėl Sutarties nuostatų pažeidimo;
18.6. Nenugalimos jėgos aplinkybės (force majeure):
18.6.1.  Sutarties šalys atleidžiamos nuo atsakomybės už Sutarties sąlygų nevykdymą, jeigu Sutarties sąlygos nevykdomos dėl nenugalimos jėgos (force majeure) aplinkybių ir nenugalimos jėgos aplinkybės atsirado iki tų sąlygų įvykdymo termino suėjimo. 
18.6.2.  Šalis, patyrusi nenugalimos jėgos aplinkybes ir dėl to negalinti įvykdyti prievolės, nustatytos pagal Sutartį, turi pateikti kitai Šaliai pranešimą apie nenugalimos jėgos aplinkybes, dėl kurių konkreti Sutarties sąlyga negali būti įvykdyta, atsiradimą, kuriame turi būti nurodyta: 
18.6.2.1. nenugalimos jėgos aplinkybės, dėl kurių konkreti prievolė negali būti neįvykdyta;
18.6.2.2. visi galimi nenugalimos jėgos aplinkybes patvirtinantys įrodymai, kuriuos turi Šalis, patyrusi nenugalimos jėgos aplinkybes;
18.6.2.3. nenugalimos jėgos aplinkybių pradžia ir planuojama (tikėtina) pabaiga;
18.6.2.4. nenugalimos jėgos įtaka tos Sutarties sąlygos įvykdymui, taip pat kitų Sutarties sąlygų įvykdymui;
18.6.3.  protingu terminu (laiku), per kurį Šalis, patyrusi nenugalimos jėgos aplinkybes, turi pateikti kitoms Šalims pranešimą apie nenugalimos jėgos aplinkybes, laikoma 48 (keturiasdešimt aštuonios) valandos, po to momento, kurį Šalis, patyrusi nenugalimos jėgos aplinkybes, sužinojo apie tas aplinkybes ar turėjo apie jas sužinoti. Tuo atveju, jeigu Šalis, patyrusi nenugalimos jėgos aplinkybes, praleidžia minėtą terminą, ji praranda teisę remtis nenugalimos jėgos aplinkybėmis. 
18.6.4.  kartu su Sutarties 18.6.2 papunktyje numatytu pranešimu Šalis, patyrusi nenugalimos jėgos  aplinkybes, turi pridėti Sutarties 18.6.2.2 papunktyje numatytus įrodymus (dokumentus). Tuo atveju, jeigu Šalis, patyrusi nenugalimos jėgos aplinkybes, po Sutarties 18.6.2 papunktyje aptarto pranešimo pateikimo kitai Šaliai dienos gauna papildomų nenugalimos jėgos  aplinkybes patvirtinančių įrodymų, visi tokie įrodymai kitai Šaliai turi būti pateikti per kiek įmanoma trumpesnį terminą. 
18.6.5.  nenugalimos jėgos aplinkybės turi būti patvirtintos Lietuvos Respublikos civiliniame kodekse, Lietuvos Respublikos Vyriausybės 1996-07-15 nutarime Nr. 840 „Dėl atleidimo nuo atsakomybės esant nenugalimos jėgos (force majeure) aplinkybėms taisyklių patvirtinimo“, Lietuvos Respublikos Vyriausybės 1997-03-13 nutarime Nr. 222 „Dėl nenugalimos jėgos (force majeure) aplinkybes liudijančių pažymų išdavimo tvarkos patvirtinimo“ ar juos pakeičiančių teisės aktų nustatyta tvarka.
18.6.6. jeigu nenugalimos jėgos aplinkybės tęsiasi ilgiau kaip 90 dienų, bet kuri Šalis pagal Sutarties sąlygas gali nutraukti Sutartį;
18.7. Asmens duomenų tvarkymo sąlygos:
18.7.1.  Sutarties šalys įsipareigoja užtikrinti, kad visi asmens duomenys būtų tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas, toliau – BDAR) ir kitais asmens duomenų tvarkymą ir jų apsaugą reglamentuojančiais teisės aktais.
18.7.2.  kiekviena Šalis privalo informuoti savo darbuotojus apie kitos Šalies atliekamą jų asmens duomenų tvarkymą laikantis BDAR reikalavimų bei kitos Šalies prašymu pateikti tai patvirtinančius įrodymus. Šalis, nevykdanti ar netinkamai vykdanti šiame punkte numatytus įsipareigojimus, privalo atlyginti kitai Šaliai dėl to patirtus nuostolius, įskaitant, bet neapsiribojant valstybės institucijų paskirtas baudas ir / ar kitas pinigines sankcijas.
18.7.3.  Nuomotojas, sudarydamas ir vykdydamas Sutartį, tvarko kitos Šalies darbuotojų asmens duomenis Sutarties sudarymo ir vykdymo, galiojančiuose teisės aktuose numatytų Nuomotojo pareigų vykdymo ir kitais tikslais, atitinkančiais teisės aktų reikalavimus.
19. Sutartis įsigalioja jos pasirašymo dieną ir galioja iki visiško įsipareigojimų pagal Sutartį įvykdymo.
20. Sutarties pakeitimai ir papildymai galioja, jeigu jie sudaryti raštu ir nustatyta tvarka pasirašyti abiejų Sutarties šalių.
21. Ginčai dėl Sutarties sprendžiami Lietuvos Respublikos civilinio proceso kodekso nustatyta tvarka.
22. Sutartį Nuomotojas registruoja Nekilnojamojo turto registre.

23. Sutarties šalys įsipareigoja nedelsiant, bet ne vėliau nei per 5 (penkias) darbo dienas raštu informuoti kitą Šalį apie rekvizitų pasikeitimą, ekonominės veiklos, PVM mokesčio mokėtojo registracijos pasikeitimus.
24. Sutarties priedai:
24.1. Objektą sudarančių turto vienetų sąrašas ir nuompinigių dydžiai (Priedas Nr. 1), ... lapas; 
24.2. Objekto planas (Priedas Nr. 2), 1 lapas;
24.3. Komunalinių, eksploatacinių ir kitų paslaugų apskaičiavimo ir mokėjimo taisyklės, (Priedas Nr. 3), 3 lapas;
24.4. Objekto perdavimo ir priėmimo aktas (Priedas Nr. 4), ..... lapas;
24.5. Saugos atmintinė (Priedas Nr. 5), 13 lapų.    
	           
Nuomotojas:
Pavadinimas, rekvizitai...








Data__________________

	
Nuomininkas:
Pavadinimas, rekvizitai...








Data_______________



Rengėjo nuorodos ir kt.

